Mandag morgen tog oberst Karsten Fledelius Jensen afsked med Air Transport Wing i Aalborg. Samtidig tiltrådte hans afløser.

Oberst Karsten Fledelius Jensen mødte mandag morgen for sidste gang ind i jobbet som chef for Air Transport Wing. Han skulle nemlig overdrage kommandoen til oberstløjtnant Martin Aarestrup Friis for selv fremover at skulle være vicechef for flyverstaben. - Jeg siger farvel til et job som har været helt fantastisk, og det er med blandede følelser. Det der trækker i den anden retning er at jeg skal over i et andet spændende job, så jeg er ked af at sige farvel til jobbet som chef for Air Transport Wing, men det bliver spændende at få nogle nye udfordringer, siger Karsten Fledelius Jensen.